Návrh ROZHODNUTIE RADY o podrobení látok 4-jód-2,5-dimetoxy-N-(2-metoxybenzyl)fenetylamín (25I-NBOMe), 3,4-dichlór-N-[[1-(dimetylamino)cyklohexyl]metyl]benzamid (AH-7921), 3,4-metyléndioxypyrovalerón (MDPV) a 2-(3-metoxyfenyl) – 2-(etylamino) cyklohexanón (metoxetamín) kontrolným opatreniam /* COM/2014/0362 final - 2014/0183 (NLE) */





DÔVODOVÁ SPRÁVA 1. KONTEXT NÁVRHU V rozhodnutí Rady 2005/387/SVV o výmene informácií, hodnotení rizika a kontrole nových psychoaktívnych látok[1] sa stanovuje trojstupňový postup, na základe ktorého môže byť nová psychoaktívna látka podrobená kontrolným opatreniam v celej Únii. Rada 28. januára 2014 požiadala podľa článku 6 ods. 1 uvedeného rozhodnutia Rady o hodnotenie rizík vyplývajúcich z používania a výroby nových psychoaktívnych látok 25I-NBOMe, AH-7921, MDPV a metoxetamínu a z obchodovania s nimi, ako aj hodnotenie zapojenia organizovanej trestnej činnosti a možných dôsledkov kontrolných opatrení zavedených pre tieto látky. Riziká vyplývajúce z látok 25I-NBOMe, AH-7921, MDPV a metoxetamínu hodnotil vedecký výbor Európskeho monitorovacieho centra pre drogy a drogovú závislosť (ďalej len „EMCDDA“) v súlade s ustanoveniami článku 6 ods. 2, 3 a 4 rozhodnutia Rady. Predseda vedeckého výboru predložil správu o hodnotení rizika Komisii a Rade 23. apríla 2014. Hlavné výsledky hodnotenia rizika sú tieto: · Látka 25I-NBOMe je derivátom látky 2C-I, ktorá je známym syntetickým derivátom fenetylamínu so stimulujúcimi a halucinogénnymi vlastnosťami, a v roku 2003 bola podrobená hodnoteniu rizika a kontrolným opatreniam. Na trhu s drogami v EÚ je dostupná najneskôr od mája 2012 a jej prítomnosť bola zaznamenaná v 23 členských štátoch a Nórsku. V súvislosti s látkou 25I-NBOMe sa zaznamenali štyri úmrtia v troch členských štátoch. Ťažká toxicita súvisiaca s jej užitím bola zaznamenaná v štyroch členských štátoch, ktoré oznámili 32 prípadov intoxikácií bez smrteľných následkov. Z informácií získaných zo záchytu uvedenej látky a zozbieraných vzoriek vyplýva, že látka 25I-NBOMe sa na čiernom trhu predáva ako LSD. · Látka AH-7921 je štrukturálne atypickým syntetickým opioidným analgetikom, ktoré je v EÚ dostupné najneskôr od júla 2012, a jeho prítomnosť bola zaznamenaná v ôsmich členských štátoch a Nórsku. V súvislosti s látkou AH-7921 sa zaznamenalo 15 úmrtí, pričom ku všetkým došlo v troch členských štátoch v rámci obmedzeného obdobia od decembra 2012 do septembra 2013. Ťažkú toxicitu oznámil jeden členský štát, v ktorom došlo k šiestim intoxikáciám bez smrteľných následkov. Zdá sa, že látku AH-7921 predávajú od roku 2011 internetoví predajci ako „chemikáliu určenú na výskum“ alebo „legálny opioid“. · Látka MDPV je kruhovo substituovaný syntetický derivát katinónu, chemicky príbuzný pyrovalerónu. Obidve uvedené látky podliehajú kontrole podľa Dohovoru Organizácie Spojených národov z roku 1971 o psychotropných látkach. V súvislosti s ňou bolo od septembra 2009 do augusta 2013 zaznamenaných 108 smrteľných prípadov v ôsmich členských štátoch a Nórsku, pričom látka MDPV sa našla v biologických vzorkách post mortem alebo súvisela s príčinou smrti. Osem členských štátov oznámilo v súvislosti s touto látkou 525 intoxikácií bez smrteľných následkov. Látka MDPV sa na trhu EÚ s drogami nachádza od novembra 2008. Záchyt v objeme niekoľkých kilogramov MDPV bol hlásený z 27 členských štátov, Nórska a Turecka. Predáva sa väčšinou ako samostatná látka a je široko dostupná od dodávateľov a maloobchodníkov na internete, v tzv. head shopoch a od dílerov na ulici. · Metoxetamín je arylcyklohexylamínová látka, chemicky podobná ketamínu a fencyklidínu (PCP). Rovnako ako ketamín a PCP aj metoxetamín má disociačné vlastnosti. Šesť členských štátov oznámilo približne 20 úmrtí spojených s metoxetamínom, pričom látku zistili vo vzorkách odobratých post mortem. Samostatne alebo v kombinácii s ďalšími látkami sa metoxetamín zistil aj v 20 prípadoch intoxikácie bez smrteľných následkov, ktoré oznámilo päť členských štátov. Dvadsaťtri členských štátov, ako aj Turecko a Nórsko oznámili od novembra 2010 nálezy metoxetamínu. Z informácií vyplýva, že internetoví predajcovia, tzv. head shopy a díleri na ulici predávajú a používajú metoxetamín ako samostatnú látku, a aj ako „legálnu“ náhradu ketamínu. Podľa článku 8 ods. 1 rozhodnutia Rady 2005/387/SVV predloží Komisia Rade do šiestich týždňov odo dňa doručenia správy o hodnotení rizík buď podnet na to, aby bola nová psychoaktívna látka podrobená kontrolným opatreniam v celej Únii, alebo, ak takýto podnet nepovažuje za nevyhnutný, správu, v ktorej objasní svoje stanoviská. Hoci sú vedecké dôkazy o celkových rizikách látok 25I-NBOMe, AH-7921, MDPV a metoxetamínu v tejto fáze obmedzené, Komisia sa domnieva, že na podrobenie týchto látok kontrolným opatreniam v celej Únii existujú dôvody. Hlavným z nich je, že podľa dostupných informácií vyplývajúcich zo správ o hodnotení rizika môže akútna toxicita látok 25I-NBOMe, AH-7921, MDPV a metoxetamínu závažným spôsobom poškodiť zdravie jednotlivcov. Riziká sú navyše umocnené skutočnosťou, že podľa niektorých nahlásených prípadov boli tieto látky niektorými užívateľmi užité bez ich vedomia buď v kombinácii s inými stimulačnými látkami, alebo namiesto iných stimulačných látok. 2. CIEĽ NÁVRHU Cieľom tohto návrhu rozhodnutia Rady je vyzvať členské štáty, aby podrobili látky 25I-NBOMe, AH-7921, MDPV a metoxetamín kontrolným opatreniam a trestnoprávnym sankciám stanoveným v ich právnych predpisoch v súlade so záväzkami, ktoré im vyplývajú z Dohovoru Organizácie Spojených národov z roku 1971 o psychotropných látkach. 2014/0183 (NLE) Návrh ROZHODNUTIE RADY o podrobení látok 4-jód-2,5-dimetoxy-N-(2-metoxybenzyl)fenetylamín (25I-NBOMe), 3,4-dichlór-N-[[1-(dimetylamino)cyklohexyl]metyl]benzamid (AH-7921), 3,4-metyléndioxypyrovalerón (MDPV) a 2-(3-metoxyfenyl) – 2-(etylamino) cyklohexanón (metoxetamín) kontrolným opatreniam RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na rozhodnutie Rady 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok[2], a najmä na jeho článok 8 ods. 3, so zreteľom na iniciatívu Európskej komisie, keďže: (1) Správy o hodnotení rizika nových psychoaktívnych látok 25I-NBOMe, AH-7921, MDPV a metoxetamínu boli vypracované v súlade s článkom 6 rozhodnutia 2005/387/SVV na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť (EMCDDA) a následne boli 23. apríla 2014 predložené Komisii a Rade. (2) Látky 25I-NBOMe, AH-7921, MDPV a metoxetamín neboli predmetom posúdenia na úrovni OSN, ale budú predmetom hodnotenia výboru expertov na drogovú závislosť Svetovej zdravotníckej organizácie v júni 2014. (3) Látky 25I-NBOMe, AH-7921, MDPV a metoxetamín nie sú stanovené či uznané na liečebné využitie (humánne alebo veterinárne). Okrem ich použitia v analytických referenčných materiáloch a vo vedeckom výskume pri zisťovaní ich chemických, farmakologických a toxikologických vlastností v dôsledku ich objavenia sa na trhu s drogami – a v prípade látky 25I-NBOMe aj v oblasti neurochémie – nič nenasvedčuje tomu, že sa používajú na iné účely. (4) Látka 25I-NBOMe je silný syntetický derivát látky 2C-I, klasického serotonergického halucinogénu, ktorý bol v roku 2003 podrobený hodnoteniu rizika a kontrolným opatreniam a bol predmetom trestných postihov na úrovni Únie. (5) Je ťažké určiť konkrétne fyzické účinky látky 25I-NBOMe, pretože neexistujú žiadne zverejnené štúdie hodnotiace jej akútnu a chronickú toxicitu, účinky na psychické zdravie a správanie, ako aj návykový potenciál, a pretože sú k dispozícii len obmedzené informácie a údaje. Klinické pozorovania osôb, ktoré túto látku užili, naznačujú, že má halucinogénne účinky a potenciál vyvolať silný nepokoj, zmätok, intenzívne zvukové a vizuálne halucinácie, agresivitu, násilné incidenty a sebepoškodzovanie. (6) V súvislosti s látkou 25I-NBOMe sa zaznamenali štyri úmrtia v troch členských štátoch. Ťažká toxicita súvisiaca s jej použitím bola zaznamenaná v štyroch členských štátoch, ktoré oznámili 32 prípadov intoxikácií bez smrteľných následkov. Ak by sa táto nová psychoaktívna látka stala dostupnejšou a viac užívanou, mohli by byť dôsledky pre zdravie jednotlivcov a verejnosti značné. Pokiaľ ide o sociálne riziká spojené s látkou 25I-NBOMe, nie sú k dispozícii žiadne informácie, (7) Výskyt látky 25I-NBOMe nahlásilo Európskému monitorovaciemu centru pre drogy a drogovú závislosť (EMCDDA) a Europolu 22 členských štátov a Nórsko. Čo sa týka užívania 25I-NBOMe, nie sú k dispozícii žiadne údaje o prevalencii, ale z obmedzených dostupných informácií vyplýva, že látka môže byť užívaná v rôznom prostredí, a to napríklad doma, v baroch, nočných kluboch a na hudobných festivaloch. (8) Látka 25I-NBOMe je uvádzaná na trh otvorene a predávaná na internete ako „chemikália určená na výskum“ a informácie z jej záchytu, odobraných vzoriek, užívateľských internetových stránok a od internetových predajcov naznačujú, že sa predáva ako samostatná droga a takisto ako „legálna“ náhrada LSD. EMCDDA identifikovalo viac ako pätnásť internetových predajcov, ktorí túto látku predávajú a zrejme majú sídlo v Únii a v Číne. (9) Zo správy o hodnotení rizika vyplýva, že dostupné vedecké dôkazy o látke 25I-NBOMe sú obmedzené a že na určenie zdravotných a sociálnych rizík, ktoré predstavuje, by bol potrebný ďalší výskum. Dostupné dôkazy a informácie však poskytujú dostatočný dôvod na podrobenie látky 25I-NBOMe kontrolným opatreniam v celej Únii. Látka 25I-NBOMe by mala byť v dôsledku zdravotných rizík, ktoré predstavuje, ako nasvedčuje jej prítomnosť v niekoľkých oznámených prípadoch úmrtia, v dôsledku skutočnosti, že užívatelia ju môžu užiť bez svojho vedomia, ako aj v dôsledku toho, že nemá žiadnu lekársku hodnotu či využitie, podrobená kontrolným opatreniam v celej Únii. (10) Vzhľadom na to, že šesť členských štátov kontroluje látku 25I-NBOMe podľa vnútroštátnych právnych predpisov v súlade so záväzkami Dohovoru Organizácie Spojených národov z roku 1971 o psychotropných látkach a sedem členských štátov používa na jej kontrolu iné legislatívne opatrenia, by podrobenie tejto látky kontrolným opatreniam v celej Únii pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré môžu predstavovať jej dostupnosť a užívanie. (11) Látka AH-7921 je štrukturálne atypické syntetické opioidné analgetikum, ktoré internetoví dodávatelia, užívateľské internetové stránky a média bežne nazývajú „doxylam“. Možno si ho ľahko pomýliť s „doxylamínom“, antihistaminickým liekom so sedatívno-hypnotickými vlastnosťami, čo by mohlo viesť k neúmyselnému predávkovaniu. (12) Je ťažké určiť konkrétne fyzické účinky látky AH-7921, pretože neexistujú žiadne zverejnené štúdie hodnotiace jeho akútnu a chronickú toxicitu, účinky na psychické zdravie, správanie a návykový potenciál, a pretože sú k dispozícii len obmedzené informácie a údaje. Zo správ od užívateľov vyplýva, že účinky látky AH-7921 sa zrejme podobajú účinkom klasických opioidov – vyvoláva pocity miernej eufórie, svrbenie a uvoľnenie; zdá sa, že typickým nežiadúcim účinkom je nevoľnosť. Okrem experimentovania s látkou AH-7921 na sebe a jej „rekreačného užívania“ niektorí užívatelia tvrdia, že túto novú drogu používajú na zmiernenie bolesti, iní na zmiernenie abstinenčných príznakov, pretože prestali užívať iné opioidy. To môže naznačovať potenciál látky AH-7921 rozšíriť sa medzi užívateľov, ktorí opioidy užívajú injekčne. (13) Pokiaľ ide o užívanie látky AH-7921, nie sú k dispozícii žiadne údaje o prevalencii, ale z dostupných informácií vyplýva, že táto látka nie je užívaná vo väčšej miere a že sa užíva v domácom prostredí. (14) V období od decembra 2012 do septembra 2013 bolo zaznamenaných 15 úmrtí v troch členských štátoch, pričom vo vzorkách odobraných post mortem bola zistená prítomnosť látky AH-7921 samostatne alebo v kombinácii s inými látkami. Hoci nie je možné s istotou určiť, akú úlohu zohrala látka AH-7921 vo všetkých prípadoch týchto úmrtí, v niektorých z nich bola výslovne uvedená medzi príčinami smrti. Jeden členský štát uviedol 6 prípadov intoxikácie bez smrteľných následkov spojených s látkou AH-7921. Ak by sa táto nová psychoaktívna látka stala dostupnejšou a viac užívanou, mohli by byť dôsledky pre zdravie jednotlivcov a verejnosti značné. Nie sú k dispozícii žiadne informácie o sociálnych rizikách spojených s látkou AH-7921. (15) Zo správy o hodnotení rizika vyplýva, že dostupné vedecké dôkazy o látke AH-7921 sú obmedzené a že na určenie zdravotných a sociálnych rizík, ktoré predstavuje, by bol potrebný ďalší výskum. Dostupné dôkazy a informácie však poskytujú dostatočný dôvod na podrobenie látky AH-7921 kontrolným opatreniam v celej Únii. Látka AH-7921 by mala byť v dôsledku zdravotných rizík, ktoré predstavuje, ako nasvedčuje jej prítomnosť v niekoľkých oznámených prípadoch úmrtia, v dôsledku skutočnosti, že užívatelia ju môžu užiť bez svojho vedomia, ako aj v dôsledku toho, že nemá žiadnu lekársku hodnotu či využitie, podrobená kontrolným opatreniam v celej Únii. (16) Vzhľadom na to, že jeden členský štát kontroluje látku AH-7921 podľa vnútroštátnych právnych predpisov v súlade so záväzkami Dohovoru Organizácie Spojených národov z roku 1971 o psychotropných látkach a päť členských štátov používa na jej kontrolu iné legislatívne opatrenia, by podrobenie tejto látky kontrolným opatreniam v celej Únii pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré môžu predstavovať jej dostupnosť a užívanie. (17) Látka MDPV je kruhovo substituovaný syntetický derivát katinónu, chemicky príbuzný pyrovalerónu, pričom obidve tieto látky podliehajú kontrole podľa Dohovoru Organizácie Spojených národov z roku 1971 o psychotropných látkach. (18) Informácie o chronickej a akútnej toxicite spojenej s MDPV, účinkoch na psychické zdravie a správanie a o návykovom potenciáli nie sú zhromažďované jednotne v celej Únii. Informácie zo zverejnených štúdií, potvrdené klinickými prípadmi, naznačujú, že psychofarmakologický profil pozorovaný v prípade látky MDPV sa podobá profilu kokaínu a metamfetamínu, aj keď účinok látky MDPV je silnejší a dlhodobejší. Okrem toho sa zistilo, že látka MDPV je desaťkrát silnejšia, pokiaľ ide o jej schopnosť vyvolávať pohybovú aktiváciu, tachykardiu a hypertenziu. (19) Užívateľské internetové stránky uvádzajú, že jej akútna toxicita môže mať u človeka za následok nežiadúce účinky podobné tým, ktoré sú spojené s inými stimulantmi. Patria medzi ne paranoidná psychóza, tachykardia, hypertenzia, diaforéza, dýchacie ťažkosti, silný nepokoj, zvukové a vizuálne halucinácie, silné pocity úzkosti, hypertermia, záchvaty násilia a viacnásobné zlyhanie orgánov. (20) V súvislosti s ňou bolo od septembra 2009 do augusta 2013 zaznamenaných 108 smrteľných prípadov v ôsmich členských štátoch a Nórsku, pričom látka MDPV sa našla v biologických vzorkách post mortem alebo súvisela s príčinou smrti. Osem členských štátov nahlásilo celkom 525 prípadov intoxikácie spojených s MDPV bez smrteľných následkov. Ak by sa táto nová psychoaktívna látka stala dostupnejšou a viac užívanou, mohli by byť dôsledky pre zdravie jednotlivcov a verejnosti značné. (21) Nález látky MDPV bol od roku 2009 v štyroch členských štátoch zaznamenaný aj v biologických vzorkách spojených so smrteľnými cestnými dopravnými nehodami, ako aj s cestnými dopravnými nehodami bez smrteľných následkov, alebo s riadením vozidla pod vplyvom omamných látok. (22) Látka MDPV je na trhu s drogami v Únii od novembra 2008 a 27 členských štátov, Nórsko a Turecko nahlásilo záchyt tejto látky v objeme niekoľkých kilogramov. MDPV sa predáva ako samostatná látka, bola však zistená aj v kombinácii s inými látkami. Je široko dostupná od internetových dodávateľov a maloobchodníkov, v tzv. „head shopoch“ a od dílerov na ulici. Existujú určité náznaky, že výroba tabletiek a distribúcia tejto látky v Únii sú do určitej miery organizované. (23) Zo správy o hodnotení rizík vyplýva, že na určenie zdravotných a spoločenských rizík, ktoré predstavuje látka MDPV, by bol potrebný ďalší výskum. Dostupné dôkazy a informácie poskytujú dostatočný dôvod na podrobenie látky MDPV kontrolným opatreniam v celej Únii. Látka MDPV by mala byť v dôsledku zdravotných rizík, ktoré predstavuje, ako nasvedčuje jej prítomnosť v niekoľkých oznámených prípadoch úmrtia, v dôsledku skutočnosti, že užívatelia ju môžu užiť bez svojho vedomia, ako aj v dôsledku toho, že nemá žiadnu lekársku hodnotu či využitie, podrobená kontrolným opatreniam v celej Únii. (24) Vzhľadom na to, že 21 členských štátov kontroluje látku MDPV podľa vnútroštátnych právnych predpisov v súlade so záväzkami Dohovoru Organizácie Spojených národov z roku 1971 o psychotropných látkach a štyri členské štáty používajú na jej kontrolu iné legislatívne opatrenia, by podrobenie tejto látky kontrolným opatreniam v celej Únii pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré môžu predstavovať jej dostupnosť a užívanie. (25) Metoxetamín je arylcyklohexylamínová látka, ktorá je chemicky podobná ketamínu a medzinárodne kontrolovanej látke fencyklidín (PCP). Rovnako ako ketamín a PCP má aj metoxetamín disociačné vlastnosti. (26) Neexistujú žiadne štúdie hodnotiace chronickú a akútnu toxicitu spojenú s metoxetamínom, jeho účinky na psychické zdravie a správanie a návykový potenciál. Subjektívne skúsenosti uvedené na užívateľských internetových stránkach naznačujú nežiadúce účinky podobné intoxikácii ketamínom. Ide o nevoľnosť a silné zvracanie, dýchacie ťažkosti, záchvaty, dezorientáciu, pocity úzkosti, katatóniu, agresivitu, halucinácie, paranoju a psychózu. Okrem toho môžu akútne intoxikácie metoxetamínom zahŕňať stimulačné účinky (nepokoj, tachykardiu a hypertenziu) a vplyv na mozgovú činnosť, ktoré sa v prípade akútnej intoxikácie ketamínom neočakávajú. (27) V súvislosti s metoxetamínom nahlásilo šesť členských štátov dvadsať úmrtí, pričom táto látka bola zistená vo vzorkách odobraných post mortem. Používaný samostatne, alebo v kombinácii s inými látkami sa metoxetamín zistil aj v prípade dvadsiatich intoxikácií bez smrteľných následkov, ktoré nahlásilo päť členských štátov. Ak by sa táto nová psychoaktívna látka stala dostupnejšou a viac užívanou, mohli by byť dôsledky pre zdravie jednotlivcov a verejnosti značné. (28) Od novembra 2010 nahlásilo nález metoxetamínu 23 členských štátov, Turecko a Nórsko. Informácie naznačujú, že metoxetamín sa predáva a užíva ako samostatná látka, ale aj ako „legálna“ náhrada ketamínu prostredníctvom internetových predajcov, v tzv. head shopoch a prostredníctvom dílerov na ulici. (29) V rámci Únie bola táto látka vo forme prášku zachytená v objeme niekoľkých kilogramov, ale neexistujú žiadne informácie o možnom zapojení organizovanej trestnej činnosti. Výroba metoxetamínu nevyžaduje zložité vybavenie. (30) Údaje o prevalencii sú obmedzené na nereprezentatívne štúdie v dvoch členských štátoch. Tieto naznačujú, že prevalencia užívania metoxetamínu je nižšia než ketamínu. Z dostupných informácií vyplýva, že je zrejme konzumovaná v širokom spektre rôznych prostredií, okrem iného doma, v baroch, nočných kluboch a na hudobných festivaloch. (31) Zo správy o hodnotení rizík vyplýva, že na určenie zdravotných a spoločenských rizík, ktoré predstavuje metoxetamín, by bol potrebný ďalší výskum. Dostupné dôkazy a informácie však poskytujú dostatočný dôvod na podrobenie metoxetamínu kontrolným opatreniam v celej Únii. Metoxamín by mal byť v dôsledku zdravotných rizík, ktoré predstavuje, ako nasvedčuje jeho prítomnosť v niekoľkých oznámených prípadoch úmrtia, v dôsledku skutočnosti, že užívatelia ho môžu užiť bez svojho vedomia, ako aj v dôsledku toho, že nemá žiadnu lekársku hodnotu či využitie, podrobený kontrolným opatreniam v celej Únii. (32) Vzhľadom na to, že deväť členských štátov kontroluje látku metoxetamín podľa vnútroštátnych právnych predpisov v súlade so záväzkami Dohovoru Organizácie Spojených národov z roku 1971 o psychotropných látkach a deväť členských štátov používa na jej kontrolu iné legislatívne opatrenia, by podrobenie tejto látky kontrolným opatreniam v celej Únii pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré môžu predstavovať jej dostupnosť a užívanie, PRIJALA TOTO ROZHODNUTIE: Článok 1 Nasledujúce nové psychoaktívne látky sa podrobujú kontrolným opatreniam v celej Únii: a) 4-jód- 2,5-dimetoxy-N-(2-metoxybenzyl) fenetylamín (25I-NBOMe); b) 3,4-dichlór-N-[[1-(dimetylamino)cyklohexyl]metyl] benzamid (AH-7921); c) 3,4-metyléndioxypyrovalerón (MDPV); d) 2-(3-metoxyfenyl) – 2-(etylamino) cyklohexanón (metoxetamín). Článok 2 Členské štáty prijmú v súlade so svojimi vnútroštátnymi právnymi predpismi do [jedného roka od dátumu uverejnenia tohto rozhodnutia] potrebné opatrenia na podrobenie nových psychoaktívnych látok uvedených v článku 1 kontrolným opatreniam a trestnoprávnym sankciám stanoveným na základe ich právnych predpisov v súlade so záväzkami, ktoré im vyplývajú z Dohovoru Organizácie Spojených národov z roku 1971 o psychotropných látkach. Článok 3 Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie. V Bruseli Za Radu predseda [1] Ú. v. EÚ L 127, 20.5.2005, s. 32. [2] Ú. v. EÚ L 127, 20.5.2005, s. 32.